Baselios Cleemis Thottunkal

Mons. Baselios Cleemis kardinál Thottunkal (* 15. jún 1959, Kérala, India) je indický rímskokatolícky duchovný kňaz, vrchný arcibiskup, kardinál a od 5. marca 2007 pôsobí ako hlavný arcibiskup Sýrsko – malankarskej katolíckej cirkvi.

V čase svojho nástupu bol najmladším členom kardinálskeho kolégia a prvým kardinálom zo Sýrsko-malankarskej katolíckej cirkvi. 31. januára 2013 bol menovaný za člena Kongregácie pre východné cirkvi a Pápežskej rady pre medzináboženský dialóg. V rokoch 2014 až 2018 pôsobil ako predseda Konferencie  biskupov Indie a v súčasnosti je predsedom Rady katolíckych biskupov Keraly.

 Životopis 
Narodil sa 15. júna 1959 ako Isaac Thottumkal v štáte Kérala v južnej Indii. Jeho rodičia sú Mathew a Annamma Thottumkal. Rodina Thottumkal je súčasťou rodiny Pakalomattom, čo je starobylá kresťanská rodina svätého Tomáša v Kerale.

Po absolvovaní bakalárskeho štúdia ekonómie navštevoval v rokoch 1976 až 1979 menší seminár v Tiruvalle. Titul bakalár filozofie získal na Pápežskom inštitúte sv. Jozefa v Mangalapuzhe v Aluve, kde študoval v rokoch 1979 až 1982. Titul bakalár teológie získal na Pápežskom seminári v Pune, kde študoval v rokoch 1983 až 1986. Za kňaza bol vysvätený 11. júna 1986. Doktorát z ekumenickej teológie na Pápežskej univerzite sv. Tomáša Akvinského v Ríme v roku 1997.

 Biskup 
Po návrate z Ríma sa stal generálnym vikárom eparchie Bathery. Pápež Ján Pavol II. nominoval 18. júna 2001 Aboona Isaaca Mar Cleemisa za apoštolského vizitátora a pomocného biskupa z Trivandrum pre Sýrsko-malankarskú katolícku cirkev sídliacu v Severnej Amerike a Európe. Bol vysvätený 15. augusta 2001, prijal meno Isaac Mar Cleemis.

Svätá stolica ho 11. septembra 2003 vymenovala za šiesteho biskupa eparchie Tiruvalla. 10. júna 2006 bol ustanovený za prvého metropolitného arcibiskupa arcibiskupstva Tiruvalla. Pápež Benedikt XVI. schválil voľbu 9. februára a oznámená bola 10. februára v katedrále sv. Márie v Pattome v Trivandrume. Prijal meno Baselios Cleemis. 5. marca 2007 bol intronizovaný za druhého hlavného arcibiskupa Sýrsko-malankarskej katolíckej cirkvi. Na slávnosti inaugurácie sa zúčastnili kardinál Telesphore Toppo a kardinál Varkey Vithayathil.

 Kardinál 
Dňa 24. októbra 2012, počas zasadnutia biskupskej synody, Benedikt XVI. oznámil, že na konzistóriu 24. novembra vymenuje 6 kardinálov. V tom čase bolo 116 kardinálov voliacich, pričom dvaja mali v nasledujúcom mesiaci dovŕšiť 80 rokov. Na tomto konzistóriu bol povýšený do kardinálskeho kolégia. Bol vymenovaný za kardinála – kňaza s titulárnym kostolom San Gregorio VII. 19. mája 2013 prevzal svoj titulárny kostol. Je prvým biskupom sýrsko-malankarskej cirkvi a piatym Keralitom, ktorý bol menovaný za kardinála.

31. januára 2013 ho pápež Benedikt XVI. vymenoval za člena Kongregácie pre východné cirkvi a Pápežskej rady pre medzináboženský dialóg. Zúčastnil sa pápežského konkláve v roku 2013 po rezignácií pápeža Benedikta XVI. s účinnosťou 28. februára 2013 na ktorom bol zvolený pápež František vlastným menom Jorge Mario Bergoglio.

Zúčastnil sa pápežského konkláve v roku 2025 po smrti pápeža Františka 21. apríla na ktorom bol zvolený pápež Lev XIV. vlastným menom Robert Francis Prevost. Keďže bol prvým biskupom zo sýrsko-malankarskej cirkvi, ktorý sa stal kardinálom, bol tiež prvým kardinálom zo sýrsko-malankarskej cirkvi, ktorý sa kedy zúčastnil ako kardinál volič v pápežskom konkláve.

 Referencie 

 Pozri aj 
 Zoznam žijúcich kardinálov
 Zoznam kardinálov vymenovaných Benediktom XVI.

 Iné projekty 

 Zdroj 

Kategória:Indickí kardináli
Kategória:Indickí rímskokatolícki arcibiskupi